Fallen (SINR) Wiki

> *Fallen คือชื่อของซีรีย์หนังสือ ซึ่งประกอบด้วย Fallen และ Fallen Apocalypse ถูกเขียนขึ้นในปี 2017 ทั้งในรูปแบบนิยาย และคอมมิค(บอร์ด)*
>
>

## Fallen

### Publication date

05.2017 (Fallen)01.2018 (Fallen Apocalypse)

## Plot

เรื่องราวของ Fallen ทั้ง 2 ภาคนั้น (Fallen, Fallen Apocalypse) จะกล่าวถึงโลกที่ปฏิเสธผู้มีอาการป่วยทางจิต และปฏิบัติกับผู้ป่วย (เมนดิส) อย่างไร้ความปราณี และลงมือกำจัดคนเหล่านั้นไปเสมือนเป็นโรคร้าย ถ่ายทอดมุมมองที่ผู้คนทั่วไปมีต่อผู้ป่วยทางจิตและทางเลือกที่นำไปสู่การเกิด 'ยูโทเปียจำลองลำดับที่ 1' และต้นตอของความบ้าคลั่งภายในจิตใจของรากฐานสังคมที่มีย่อมเกิดมาจากเศษเสี้ยวของจิตใจที่บิดเบี้ยวของผู้คนในสังคมเอง

ในเล่มที่ 1 **(Fallen)** จะเผยให้เห็นด้านของกลุ่มคนที่ได้รับผลกระทบจากความผิดปกติทางจิต และมาตรการที่ไร้มนุษยธรรมของสังคม มุมมองของเหล่าผู้ดำเนินชีวิตตามหน้าที่และบทบาทในสังคมอันเจ็บปวด ผ่านการดำเนินเรื่องในมุมมองของ 'เดรโก' เจ้าหน้าที่ WBC ผู้ตามล่าเหล่าเมนดิสด้วยศรัทธาและความเชื่อมั่นของตัวเอง ที่จะสืบสาวปมในคดีสำคัญต่างๆไปสู่เบื้องหลังอันน่าสะพรึงกลัวของการก่อการร้ายครั้งใหญ่

ส่วนในเล่มที่ 2 **(Fallen Apocalypse)** จะเผยให้เห็นต้นตอที่บิดเบี้ยวซึ่งทำให้สภาพสังคมเปลี่ยนแปลงและเน่าเฟะดังเช่นปัจจุบัน บทบาทของผู้อยู่นอกเหนือสังคม และด้านของคนที่รับรู้ความบิดเบี้ยวที่เป็นเสมือนบาปของสังคมนั้น ผ่านมุมมองของ 'ลูน่า' เมนดิสคนสำคัญที่จะกลายเป็นชนวนแห่งการปฏิวัติระบบสังคมครั้งใหญ่ กับความผิดปกติทางจิตที่มากล้นจนไม่อาจประเมินค่าได้ และปริศนาของเมนดิสยุคโบราณที่สูญหายไป

## เรื่องราวของจิตใจ

'เพราะจิตใจของคนเรานั้นซับซ้อนและอ่อนไหว เพียงอารมณ์เป็นปัจจัย...มันก็พร้อมจะแปรผันในเสี้ยววินาที'

Fallen นั้นมุ่งเน้นการเล่าเรื่องเกี่ยวกับความรู้สึก เกี่ยวกับสังคมที่ปฏิเสธปัญหาสุขภาพจิต จุดยืนของผู้มีปัญหาทางจิต ทัศนคติของสังคม และสังคมในอุดมคติของผู้คนที่กลายเป็นสภาพสังคมอันน่าสังเวช ซึ่งปมประเด็นเรื่องปัญหาสุขภาพจิตนั้นเป็นจุดสนใจหลักของผู้เขียนที่ต้องการเผยแพร่และสะท้อนให้เห็นด้านของผู้ป่วยทางจิตที่ต้องอาศัยอยู่ในสังคมที่ปฏิบัติกับตัวเองราวกับไม่ใช่มนุษย์ จิตใจที่ถูกเหยียดหยาม ถูกกดขี่ และถูกแบ่งแยก นอกจากนี้ยังถ่ายทอดความซับซ้อนและบอบบางของจิตใจของผู้คนออกมาผ่านตัวละครต่างๆและการลำดับเรื่องราวที่มีที่มาที่ไป

## เหล่าผู้คนที่ไม่ปกติ

แม้ใน Fallen จะแบ่งชนชั้นระหว่างมนุษย์ กับเมนดิส(ผู้มีปัญหาทางจิต) อย่างชัดเจน ทว่าเนื้อเรื่องก็ทำให้เห็นว่า *'ไม่มีมนุษย์คนไหนปกติ'* ทั้งประชาชนในประเทศ ผู้นำกระทรวง พนักงานบริษัท เหล่าผู้ป่วย อาชญากร หรือข้าราชการระดับสูง ต่างก็มีปัญหาทางสภาพจิตใจไม่ทางใดก็ทางหนึ่งกันทั้งนั้น ทั้งความขมขื่นในวัยเด็ก ความสูญเสียที่ไม่อาจแก้ไข ความเปลี่ยนแปลงอันโหดร้าย ความเดียวดายที่ปราศจากการช่วยเหลือ หรือความผิดบาปที่ไม่อาจลบล้าง ซึ่งที่แสดงให้เห็นอย่างชัดเจนคือ การเลือกปฏิบัติกับสิ่งมีชีวิตเผ่าพันธุ์เดียวกันอย่างไร้เยื่อใย ค่านิยมทางสังคมอันผิดปกติ ตรรกะแปลกประหลาด ตลอดจนกระแสการเปลี่ยนแปลงของโลกอันบ้าคลั่ง

ซึ่งทำให้ Fallen เปรียบเสมือนการสะท้อนความจริงอันน่าสังเวชที่สังคมอันผิดปกติซึ่งพยายามหลีกหนีและไม่ยอมรับ ผ่านตัวละครที่มีภูมิหลังและเรื่องราวที่สะท้อนต้นตอและผลกระทบของการละเลยสภาพจิตใจของผู้อื่นได้อย่างแยบคายและรุนแรงแตกต่างกันไป เสมือนว่าความเจ็บปวดภายในเนื้อเรื่องคือส่วนหนึ่งของชีวิตที่เกิดขึ้นเมื่อไหร่หรือกับใครก็ได้

## นัยยะของความจริง

ในเนื้อเรื่องนั้นสามารถพบเห็นการหยิบยกสิ่งที่มีอยู่จริงในโลกสอดแทรกเข้าไปในเนื้อหาบนฐานของเรื่องแต่ง อาทิ อาคาร หลักทฤษฎี ตำรา ชื่อของบุคคลในประวัติศาสตร์ หรือกระทั่งเหตุการณ์สำคัญทางการเมืองหรือในประวัติศาสตร์ต่างๆ และการเหน็บแนมความจริงบางอย่างในเนื้อหาซึ่งเป็นประเด็นที่ยังคงเป็นปัจจุบันนั้นถือเป็นจุดเด่นหนึ่งของ Fallen ทั้งในแง่ของวรรณศิลป์ และสังคม

นอกจากนี้ 'ความจริง' ในมุมของ Fallen นั้นยังไม่ปรากฏแน่ชัด มีความคลุมเคลือและไม่แน่นอนตามการตีความของผู้อ่าน เรียกได้ว่าเป็นนิยายปลายเปิดในรูปแบบหนึ่ง

## ความผิดปกติของจิตใจ

ความผิดปกติของจิตใจนั้นเกิดขึ้นได้หลากหลายรูปแบบ ทั้งปัจจัยภายนอก สภาพแวดล้อม พฤติกรรม หรือปัจจัยภายในอย่างเคมีในสมอง พันธุกรรม ก็ล้วนสามารถทำให้ผู้คนมีอาการผิดปกติทางจิตได้ทั้งนั้น ความผิดปกตินั้นจะถูกนิยามจากการกระทำ ความคิด ทัศนคติ พฤติกรรม ที่ผิดแปลกไปหรือมีความเกี่ยวข้องกับบริเวณใดบริเวณหนึ่งหรือการทำหน้าที่ของสมองหรือระบบประสาทส่วนที่เหลือ

โดยในเนื้อเรื่องนั้นผู้คนที่มีความผิดปกติทางจิต (ไม่สนว่าจะแค่สภาวะความเครียด หรือโรคจิต) จะถูกประเมินด้วย *ค่าสภาวะความผิดปกติทางจิต* หากสูงกว่าเกณฑ์ที่สามารถบำบัดได้จะถูกเรียกว่า 'เมนดิส' และไม่ถูกนับเป็นมนุษย์ มีสภาพไม่ต่างอะไรจากอาชญากรที่มีความผิด ต้องถูกกำจัดเหมือนโรคร้าย เมนดิสส่วนใหญ่จะถูกกำจัดไปจากระบบโดย WBC

ซึ่งสำหรับ Fallen นั้น 'ความผิดปกติของจิตใจ' สามารถสะท้อนออกมาได้หลายรูปแบบผ่านหลายตัวละครซึ่งจะมีลักษณะความผิดปกติแตกต่างกัน อาทิ Depression Bipolar PTSD Panic BPD OCD Bereavement และอีกหลายโรคที่เกิดมาจาก 'ความผิดปกติ' ไม่ว่าจะยินยอมหรือไม่ก็ตาม

## Another

* Ataz
* Otaz